tartuNLP/wikipedia-smugri-20251201 huggingface dataset:
Myson (vaasimaalari)

Myson () oli antiikin kreikkalainen vaasimaalari, joka maalasi attikalaista punakuviokeramiikkaa. Hän toimi Ateenassa arkaaisen ja klassisen kauden taitteessa noin vuosina 500–475 eaa.
Myson oppi taitonsa joltakin varhaisten punakuviomaalareiden niin kutsuttuun Pioneeriryhmään kuuluneelta maalarilta, mahdollisesti Fintiaalta. Hän toimi ilmeisesti myös savenvalajana. Mysonilta tunnetaan yksi signeeraus, joka on krateerissa. Vaasityypeistä hän koristeli erityisesti tuohon aikaan suosittuja pylväskrateereja. Mysonin maalausten aiheina oli erityisesti mytologiaa, juhlijoita ja urheilijoita.
Kaniininkorvapuurotta

Kaniininkorvapuurotta ("Conilurus albipes") on rottaeläinten (Muridae) heimoon ja "Conilurus"-sukuun kuuluva hyvin todennäköisesti sukupuuttoon kuollut jyrsijälaji.
Kaniininkorvapuurotan ruumiin pituus oli 23–26 senttimetriä, hännän pituus 22–24 senttimetriä ja paino noin 200 grammaa. Sen väritys oli päältä harmaanruskea ja vatsasta valkoinen. Korvat olivat suuret ja suipot. Hännän kärki oli tummanruskea ja sen alapuoli valkoinen.
Kaniininkorvapuurotta eli Australian kaakkoisosien metsissä ja metsäaukioilla. Lajia ei ole havaittu kertaakaan vuosien 1860–1862 jälkeen intensiivisestä tutkimustyöstä huolimatta, ja Kansainvälinen luonnonsuojeluliitto IUCN luokitteleekin sen hävinneeksi lajiksi.
Kaniininkorvapuurotta nukkui päivät puunkoloissa ja etsi ruokaa öisin puista ja maanpinnalta.
Nessos-maalari

Nessos-maalari oli antiikin kreikkalainen vaasimaalari, joka maalasi attikalaista mustakuviokeramiikkaa. Hän toimi Ateenassa arkaaisella kaudella noin vuosina 625–600 eaa. Maalarin oikeaa nimeä ei tunneta. Tutkimuksessa käytetty nimitys perustuu erääseen hänen teokseensa, jossa on kuvattuna Herakles ja kentauri Nessos.
Nessos-maalari on varhaisin nimetty attikalainen mustakuviomaalari. Hän oli tuomassa tekniikkaa korinttilaisesta keramiikasta attikalaiseen keramiikkaan. Nessos-maalari maalasi erityisesti amforoita ja krateereita eli suurikokoisia vaasityyppejä, jotka olivat tuohon aikaan suosiossa Ateenassa. Hänen vaasinsa olivat ensimmäisiä attikalaisia vaaseja, joita myytiin laajemmin myös muualle.
Maalarin nimivaasi on amfora, jonka kaulan maalauksessa Herakles surmaa Nessoksen. Vaasin vartaloon on kuvattu Medusa ja gorgoja. Amfora on nykyisin esillä Kansallisessa arkeologisessa museossa Ateenassa (NAMA 1002).
Nikosthenes

Nikosthenes (, ) voi viitata seuraaviin:
Nikosthenes (savenvalaja)

Nikosthenes () oli antiikin kreikkalainen savenvalaja, joka teki attikalaista mustakuviokeramiikkaa. Hän toimi Ateenassa arkaaisella kaudella noin vuosina 545–510 eaa.
Nikostheneen signeeraus esiintyy useissa vaaseissa, ja aina yhdessä sanan "epoiēsen" (), ’teki’, kanssa, mikä ilmaisee selvästi hänen olleen juuri savenvalaja. Hän teki hyvin monenlaisia vaasityyppejä, ja niissä on usein havaittavissa uusia innovaatioita. Nikosthenes kehitti myös useita uusia muotoja, jotka tunnetaan hänen nimellään. Näihin lukeutuvat Nikostheneen amfora (nikostheeninen amfora) ja Nikostheneen pyksis (nikostheeninen pyksis) sekä oletettavasti myös kyathos. Yhteensä Nikostheneen tekemiksi on tunnistettu noin sata eri vaasia.
Nikostheneen vaaseja maalasivat useat vaasimaalarit. Näihin lukeutuu muun muassa hänestä nimensä saanut Nikosthenes-maalari. Loppuvaiheessa Nikostheneen tekemissä vaaseissa esiintyy myös punakuviotekniikkaa.
Nikosthenes-maalari

Nikosthenes-maalari oli antiikin kreikkalainen vaasimaalari, joka maalasi attikalaista punakuviokeramiikkaa. Hän toimi Ateenassa arkaaisella kaudella noin vuosina 510–500 eaa. Maalarin oikeaa nimeä ei tunneta. Tutkimuksessa käytetty nimitys perustuu siihen, että hän maalasi savenvalaja Nikostheneen signeeraamia vaaseja.
Nikosthenes-maalari työskenteli Nikostheneen ohella myös tämän työpajaa jatkaneelle Pamfaiokselle. Hän maalasi erityisesti kyliksejä eli viinimaljoja. Maalarin tyyliä on kuvattu huolimattomaksi. Hänen maalaustensa aiheina ovat erityisesti urheilijat, sotilaat ja juhlijat. Maalauksissa esiintyy myös jonkin verran myyttiaiheita.
Nikosthenes (taidemaalari)

Nikosthenes () oli antiikin kreikkalainen taidemaalari. Plinius vanhempi mainitsee hänet Theodoros Samoslaisen ja Stadieuksen opettajana. Muutoin hänestä ei tiedetä juuri mitään.
Taidemaalari Nikosthenestä ei tule sekoittaa Nikosthenes-maalariin, joka maalasi savenvalaja Nikostheneen vaaseja.
Isokorva-australianhyppyrotta

Isokorva-australianhyppyrotta ("Notomys macrotis") oli Muridae-heimon jyrsijälaji.
Isokorva-australianhyppyrotan ruumiin pituus oli 11,7–11,8 senttimetriä ja hännän pituus 12,9–13,6 senttimetriä. Sen turkki oli päältä harmaanruskea ja vatsasta himmeänvalkoinen. Korvien pituus oli huomattavan suuri, noin neljäsosa koko ruumiin mitasta.
Isokorva-australianhyppyrotta eli Australian länsiosassa. Viimeiseksi nähty yksilö pyydystettiin vuonna 1843 läheltä Moore-jokea, ja Kansainvälinen luonnonsuojeluliitto IUCN luokitteleekin lajin hävinneeksi lajiksi.
Oltos

Oltos () oli antiikin kreikkalainen vaasimaalari, joka maalasi attikalaista punakuviokeramiikkaa. Hän toimi Ateenassa arkaaisella kaudella noin vuosina 525–500 eaa.
Oltos oli varhaisia punakuviomaalareita ja osa niin kutsuttua Pioneeriryhmää. Hän sai koulutuksensa oletettavasti savenvalaja Nikostheneen työpajassa. Koko uransa aikana hän maalasi ainakin kuuden eri savenvalajan vaaseja. Niihin kuuluu Nikostheneen lisäksi myös ainakin Pamfaioksen töitä. Oltoksen nimiin on laitettu noin 150 eri vaasia. Hänen signeerauksensa tunnetaan niistä kahdesta. Oltos maalasi erityisesti kyliksejä. Alussa hän teki erityisesti kaksikielisiä silmämaljoja, joiden sisäpuoli oli maalattu mustakuviotekniikalla ja ulkopuoli punakuviotekniikalla.
Onesimos

Onesimos (, ) voi viitata seuraaviin:
Onesimos (vaasimaalari)

Onesimos () oli antiikin kreikkalainen vaasimaalari, joka maalasi attikalaista punakuviokeramiikkaa. Hän toimi Ateenassa arkaaisella kaudella noin vuosina 505–485 eaa. 
Onesimosta on luonnehdittu yhdeksi kyvykkäimmistä vaasimaalareista. Hänen signeerauksensa tunnetaan noin 150 eri vaasista. Hän maalasi erityisesti Eufronioksen valamia vaaseja, ja oppi tältä selvästi myös maalaustekniikkaa. Onesimos maalasi erityisesti kyliksejä. Punakuviotekniikan lisäksi hän käytti jonkin verran myös valkopohjatekniikkaa. Maalauksissaan Onesimos suosi varsin realistista ihmisten kuvaustapaa. Maalausten aiheina oli myyttejä, joista jotkut esiintyvät ensimmäistä kertaa keramiikassa juuri hänen maalaaminaan, sekä arkisempiakin aiheita, kuten symposion- eli pitoaiheita ja urheilua.
Pamfaios

Pamfaios () oli antiikin kreikkalainen savenvalaja, joka teki attikalaista punakuviokeramiikkaa. Hän toimi Ateenassa arkaaisella kaudella noin vuosina 510–480 eaa.
Pamfaios vaikuttaa jatkaneen Nikostheneen työtä ja ottaneen tämän työpajan haltuunsa. Hänen signeerauksensa tunnetaan noin 50 eri vaasista. Signeeraukset vaikuttavat kuitenkin olevan eri vaasimaalareiden tekemiä, ja näin eräänlaisia työpajan tavaramerkkejä. Pamfaioksen vaaseja maalasivat muun muassa Epiktetos, Nikosthenes-maalari ja Oltos, jotka olivat työskennelleet jo Nikostheneelle. Pamfaioksen aikana työpaja laajensi punakuviokeramiikan tuotantoaan.
Paseas (vaasimaalari)

Paseas () oli antiikin kreikkalainen vaasimaalari, joka maalasi attikalaista punakuviokeramiikkaa. Hän toimi Ateenassa arkaaisella kaudella noin vuosina 520–510 eaa.
Paseas tunnetaan erityisesti lautasista. Aiemmin, ennen maalarin signeerauksen löytymistä, maalarista käytettiin nimitystä "Kerberos-maalari" ("Cerberus-maalari") tai "Kerberos-lautasen maalari".
Mary Ellen Weber

Mary Ellen Weber (24. elokuuta 1962 Cleveland, Ohio) on yhdysvaltalainen astronautti ja kemisti. Weber suoritti kemian tekniikan tutkinnon vuonna 1980 Purduen yliopistossa sekä tohtorin tutkinnon fysikaalisesta kemiasta vuonna 1988 Kalifornian yliopistossa. Hänet valittiin Nasan astronautiksi vuonna 1992. Ensimmäisen avaruuslennon Weber suoritti heinäkuussa 1995, kun hän osallistui lennolle STS-70. Toisen lentonsa STS-101 hän suoritti toukokuussa 2000.
Jenny Rautionaho

Jenny Rautionaho (s. 26. heinäkuuta 1996 Rovaniemi) on suomalainen mäkihyppääjä, joka edustaa Ounasvaaran Hiihtoseuraa. 
Rautionaho sijoittui Innsbruckin nuorten olympialaisissa 2012 henkilökohtaisessa kilpailussa seitsemänneksi ja sekajoukkuemäessä neljänneksi. Oberstdorfin MM-kilpailuissa 2021 hän oli normaalimäessä 31:s, suurmäessä 32:s sekä joukkuemäessä ja sekajoukkuemäessä yhdeksäs. Pekingin olympialaisissa 2022 hän sijoittui normaalimäessä 32:nneksi. Planican MM-kilpailuissa 2023 hän oli suurmäessä kolmastoista, normaalimäessä kuudestoista ja sekajoukkuemäessä kuudes. Trondheimin MM-kilpailuissa 2025 hän sijoittui suurmäessä 27:nneksi, normaalimäessä 32:nneksi, joukkuemäessä yhdeksänneksi ja sekajoukkuemäessä seitsemänneksi.
Rautionaho debytoi Continental Cupissa joulukuussa 2009 ja maailmancupissa helmikuussa 2016. Continental Cupissa hän on sijoittunut parhaimmillaan kahdesti neljänneksi Oslossa syyskuussa 2021. Ensimmäiset maailmancupin pisteensä Rautionaho saavutti Ljubnossa tammikuussa 2021 oltuaan 27:s. Ensimmäisen kerran hän sijoittui kymmenen parhaan joukkoon Wisłassa marraskuussa 2022 oltuaan yhdeksäs. Kaudella 2023–2024 hän sijoittui joulukuussa Engelbergin osakilpailuissa yhdeksänneksi ja viidenneksi sekä Garmisch-Partenkirchenissa viidenneksi. Hän saavutti ensimmäisen maailmancupin palkintosijoituksensa 13. tammikuuta 2024 Sapporon suurmäen kilpailussa sijoittumalla toiseksi 2,4 pistettä Itävallan Eva Pinkelnigiä jäljessä.
Jenny Rautionahon isä on entinen mäkihyppääjä Esko Rautionaho. Rautionahon vanhemmat erosivat hänen ollessa alakouluikäinen. Hän kasvoi äitinsä kanssa.
3 Doors Downin diskografia

3 Doors Down (lyhennettynä 3DD) on vuonna 1996 Mississipin Escatawpassa perustettu yhdysvaltalainen rockmusiikkia soittava yhtye. Yhtyeen nykyisen kokoonpanon muodostavat laulaja Brad Arnold, rytmikitaristi Chris Henderson, rumpali Greg Upchurch, soolokitaristi Chet Roberts sekä bassokitaristi Justin Biltonenl.
Travis Boyd

Travis Boyd (s. 14. syyskuuta 1993 Hopkins, Minnesota) on yhdysvaltalainen jääkiekkoilija, joka edustaa AHL-seura Toronto Marliesia. Washington Capitals varasi Boydin vuoden 2011 varaustilaisuuden kuudennella kierroksella. Hän on edustanut urallaan myös Toronto Maple Leafsia, Vancouver Canucksia, Minnesota Wildia ja Arizona Coyotesia. Maaliskuussa 2022 Boyd teki Coyotesin kanssa kaksivuotisen ja yhteensä 3,5 miljoonan dollarin arvoisen jatkosopimuksen. Pelipaikaltaan Boyd on keskushyökkääjä ja kätisyydeltään left. Kausien 2017–2020 aikana Boyd on pelannut 85 NHL-runkosarjaottelua. Näissä hän on tehnyt kahdeksan maalia ja 23 syöttöä eli 31 tehopistettä. Lisäksi hän on pelannut kaksi pudotuspeliottelua ilman tehopisteitä. Heinäkuussa 2024 Boyd teki vapaana agenttina Minnesota Wildin kanssa vuoden mittaisen ja 775 000 dollarin arvoisen kaksisuuntaisen sopimuksen.
Gillian Russell

Gillian Russell-Love (28. syyskuuta 1973 Saint Andrew) on jamaikalainen pikajuoksija ja olympiamitalisti, joka kilpaili erityisesti 100 metrin aitajuoksussa. Russell saavutti pronssia Atlantassa 1996 pikaviestikilpailussa, jossa hän juoksi vain alkuerässä. Hän osallistui myös Barcelonassa 1992 100 metrin aitajuoksuun. Hän pääsi tuolloin välieriin. Atlantassa hän jäi 100 metrin aitajuoksussa puolivälieriin. Hänen ennätyksensä 100 metrin aitajuoksussa on elokuulta 1998, jolloin hän juoksi ajan 12,66.
Andria Lloyd

Andria Lloyd (s. 10. elokuuta 1971 Rastatt, Länsi-Saksa) on jamaikalainen pikajuoksija ja olympiamitalisti. Lloyd kilpaili Atlantassa 1996 pikaviestijoukkueessa, joka saavutti pronssia. Hän ei kuitenkaan juossut loppukilpailussa, vaan osallistui vain alkueriin.
Culex pseudopruina

Culex pseudopruina on kaksisiipisten (Diptera) lahkoon ja hyttysten (Culicidae) heimoon kuuluva hyönteislaji. Lajin kuvasi tieteelle ensimmäisen kerran Someren vuonna 1951. Lajia tavataan Ugandasta. Sillä ei ole alalajeja.
Darlingdownsinhyppyrotta

Darlingdownsinhyppyrotta ("Notomys mordax") on Muridae-heimon hyvin todennäköisesti sukupuuttoon kuollut jyrsijälaji.
Darlingdownsinhyppyrotta tunnetaan vain yhden Darling Downsista Queenslandista Australiasta vuonna 1846 löydetyn pääkallon perusteella. Nykyisin tuota kalloa säilytetään Lontoon Natural History Museumissa, minne sen lahjoitti John Gould vuonna 1846.
Culex litoralis

Culex litoralis on kaksisiipisten (Diptera) lahkoon ja hyttysten (Culicidae) heimoon kuuluva hyönteislaji. Lajin kuvasi tieteelle ensimmäisen kerran Richard Mitchell Bohart vuonna 1946. Lajia tavataan Singaporesta. Sillä ei ole alalajeja.
Pohjoisaustralianhyppyrotta

Pohjoisaustralianhyppyrotta ("Notomys aquilo") on Muridae-heimoon ja australianhyppyrottien ("Notomys") sukuun kuuluva jyrsijälaji.
Pohjoisaustralianhyppyrotta on 25–50 gramman painoinen.
Pohjoisaustralianhyppyrottaa tavataan kotoperäisenä Australiassa, missä se elää Arnheminmaan koillisrannikoilla ja Groote Eylandt-saarella. Australian mantereella sitä ei kuitenkaan ole vahvistetusti havaittu yli 20 vuoteen. Kaikki viimeaikaiset havainnot ovat Groote Eylandtin saarelta, minkä rannikkoalueilla se kuitenkin näyttää vähentyneen huomattavasti. Sen suurimmat uhat ovat villikissat, mineraalien louhinta ja laajamittaiset tulipalot. Pohjoisaustralianhyppyrotta elää monenlaisissa kasvillisuustyypeissä hiekkaisella maaperällä. Se on levinnyt erilaisiin elinympäristöihin hajanaisisti, mutta eniten sitä elää dyyneillä ja hiekkarannoilla.
Pohjoisaustralianhyppyrotta kantaa poikasiaan noin seitsemän viikkoa, ja niitä voi kerralla syntyä jopa viisi kappaletta.
Dotter

Johanna Maria Jansson (s. 10. kesäkuuta 1987 Arvika), taiteilijanimeltään Dotter on ruotsalainen laulaja ja lauluntekijä. Hän osallistui vuoden 2018 Melodifestivaleniin, muttei päässyt finaaliin. Vuonna 2020 hän pääsi finaaliin kappaleella "Bulletproof" ja sijoittui toiseksi. Vuoden 2021 Melodifestivalenissa hän sijoittui finaalissa neljänneksi. Hän osallistui myös vuoden 2024 Melodifestivaleniin kappaleella ”It’s not easy to write a love song”.
Elämä ja ura.
Dotter syntyi 10. kesäkuuta 1987 Arvikassa. Myöhemmin hän muutti Tukholmaan ja opiskeli Kulturama-musiikkikoulussa. Hänen musiikillisia esikuvia ovat Jefferson Airplane, Joni Mitchell, First Aid Kit sekä Florence and the Machine. Hänen debyyttisinglensä "My Flower" julkaistiin vuonna 2014.
Dotter kilpaili vuoden 2018 Melodifestivalenissa kappaleella "Cry". Vaikka hän oli yksi ennakkosuosikeista, hän sijoittui osakilpailuissa kuudenneksi ja täten ei päässyt finaaliin. Hän palasi kaksi vuotta myöhemmin vuoden 2020 Melodifestivaleniin kappaleella "Bulletproof". Tällä kertaa hän pääsi suoraan finaaliin ja sijoittui lopulta toiseksi. Dotter osallistui vuoden 2021 Melodifestivaleniin kappaleella "Little Tot", sijoittuen finaalissa neljänneksi.
Jan Vyčítal

Jan Vyčítal (8. maaliskuuta 1942 Praha, Böömin ja Määrin protektoraatti – 1. maaliskuuta 2020) oli tšekkiläinen countrylaulaja ja sanoittaja. Hän oli Greenhonsin perustajajäsen. Hän piirsi myös kansikuvia monille albumeille.
Vyčítal kuoli on 1. maaliskuuta 2020 77-vuotiaana.
Kati Ojaloo

Kati Ojaloo (s. 31. tammikuuta 1990 Viljandi, Viro) on virolainen moukarinheittäjä. Hän edustaa Noormarkun Nopsaa, ja hänen valmentajanaan on vuodesta 2017 lähtien toiminut Juha Lahtinen.
Ojaloo on kahdeksankertainen moukarinheiton Viron mestari (2012–2016, 2021–2023). Vuonna 2019 hän sai osallistumisoikeuden Kalevan kisoihin. Ensimmäisellä osallistumiskerrallaan Kalevan kisoihin hän saavutti hopeaa kuten myös vuonna 2020 tuloksella 67,16.
Ojaloon ennätys on 71,50, jonka hän heitti 29. elokuuta 2020 Porissa. Tulos on Viron ennätys ja Suomen kaikkien aikojen tilastossa kolmanneksi paras tulos.
Moukarinheiton Ojaloo aloitti 18-vuotiaana harrastettuaan sitä ennen kiekonheittoa. Nykyisin hän asuu Porissa ja hänen avopuolisonsa on Tuomas Seppänen.
Pia Pensaari

Pia Pensaari (s. 8. lokakuuta 1983 Ylöjärvi) on suomalainen rata- ja maantiepyöräilijä. Hän edustaa Team Velo Cyclingia.
Pensaari voitti maantiepyöräilyn maantieajon SM-kilpailuissa kultaa vuonna 2019. Vuosina 2015 ja 2018 hän saavutti pronssia.
Riku Rikkonen

Riku Rikkonen (s. 18. huhtikuuta 1995 Urjala) on suomalainen ammattilaistrikkaaja, joka on kisannut useissa trikkaustapahtumissa ja -kisoissa sekä esiintynyt ympäri maailmaa. Rikkonen on tehnyt trikkausvideoita youtubeen. Trikkauksen ohella Rikkonen on esiintynyt akrobaattina, CYR-wheel- ja tulitaiteilijana. 
Rikkonen aloitti trikkauksen 14-vuotiaana nähtyään akrobaatin tekevän voltteja ja sai lisää inspiraatiota parkour- ja trikkausvideoista. Rikkonen on kisannut mm. Euroopan isoimmassa trikkaustapahtumassa "Hooked Gatheringissä" Hollannissa, Amerikassa Loopkicks gatheringissä ja Adrenaline campissa, Rikkonen on myös onnistunut "Caliroll" -nimisessä liikkeessä, jossa pyöritään 3 kierrosta akselin ympäri vaakatasossa ja johon ponnistetaan yhdeltä jalalta.
Rikkonen on esiintynyt mm. Helsinki Pop Showssa, Talent Suomessa, Parsifal-Spektaakkelissa, Qingdao Beer Festivalissa, Illuminaire-spektaakkelissa Abu Dhabin 7 tähden hotellissa.
Etelä-Tirolin parlamentti

Etelä-Tirolin parlamentti (, ) on Italiaan kuuluvan Etelä-Tirolin autonomisen maakunnan lainsäädännöllinen elin. Parlamentti on osa Etelä-Tirolin laajaa autonomiaa, josta päätettiin Italian perustuslain muutoksella vuonna 1972. 
Paikallisparlamentin tehtäviin kuuluvat mm. palokuntien ja kaavoituksen järjestäminen. Lisäksi sen vastuulla ovat: 
Vaalit pidetään viiden vuoden välein ja niissä ovat äänioikeutettuja kaikki vähintään 18-vuotiaat, jotka ovat asuneet provinssissa vähintään neljä vuotta. Viimeisimmät vaalit pidettiin vuonna 2018, joissa Etelä-Tirolin kansanpuolue nousi suurimmaksi puolueeksi.
Fiorenza de Bernardi

Fiorenza de Bernardi (s. 22. toukokuuta 1928 Firenze, Italia) on italialainen lentäjä. Hänestä tuli vuonna 1967 Italian ensimmäinen naispuolinen ammattilentäjä.
De Bernardin isä oli Italian ilmavoimien hävittäjä- ja koelentäjä Mario de Bernardi, ja hän vietti isänsä ansiosta lapsuutensa ilmailuhenkisessä ympäristössä. Hän sai ensimmäisen lentolupakirjansa vuonna 1951 ja ammattilentäjän lupakirjan vuonna 1966. Aeralpi palkkasi hänet tammikuussa 1967. Aeralpi lopetti toimintansa, kun sen perustaja murhattiin, de Bernardi siirtyi vuonna 1969 Aertirrenalle, ja hänestä tuli Italian ensimmäinen naispuolinen kapteeni.
Kun Aertirrena hankki kolme neuvostoliittolaista Jakovlev Jak-40 -suihkukonetta, de Bernardi lähetettiin Moskovaan tyyppikoulutusta varten. Jakovlev valitsi vuonna 1971 Aertirrenan esittelemään Jak-40:ä kiertueella Kaukoidässä ja Australiassa. De Bernardi järjesti kuukauden mittaisen esittelykiertueen ja suunnitteli 22 välilaskua sisältäneen reitin.
Vuonna 1980 de Bernardi osallistui Alitalian järjestämään Douglas DC-8:n tyyppikoulutukseen. Hän oli suunnitellut alkavansa lentää DC-8:a Aeral-yhtiön palveluksessa, mutta sen lopetettua toimintansa hän palasi lentämään Jak-40:ä. Aertirrenan koneet olivat siirtyneet Cadabolle, ja de Bernardi siirtyi myös Cadabon palvelukseen. Hänen uransa ammattilentäjänä päättyi vuonna 1985, kun hän loukkasi jalkansa auto-onnettomuudessa. Hän ehti uransa aikana lentää yli 6 500 tuntia.
Aktiiviuransa jälkeen de Bernardi perusti Italiaan naislentäjien yhdistyksen ("Associazione Donne dell’Aria") ja toimi sen puheenjohtajana ja sittemmin kunniapuheenjohtajana.
Gail Marquis

Gail Annette Marquis (s. 18. marraskuuta 1954 New York, New York) on yhdysvaltalainen kilpauransa päättänyt koripalloilija ja olympiamitalisti.
Marquis pelasi yliopistokoripalloa newyorkilaisessa Queens Collegessa. Hän pelasi ammattilaisena Ranskassa kolme kautta ja työskenteli 30 vuoden ajan rahoitusalan yrityksissä Wall Streetillä. Yhdysvaltain naisten maajoukkueessa Marquis saavutti olympiahopeaa Montréalissa 1976.
Mridula Sinha

Mridula Sinha (27. marraskuuta 1942 – 18. marraskuuta 2020) oli intialainen kirjailija ja poliitikko, joka toimi Goan kuvernöörinä vuosina 2014–2019. Kirjailijana hän tuotti 46 hindinkielistä kirjaa sekä useita kolumneja sanomalehdille. Ennen valintaansa Goan kuvernööriksi hän toimi Intian kansanpuolueen (BJP) naisjaoston johtajana.
Sinha syntyi Biharissa. Hänen 40-vuotias äitinsä halusi abortin kuullessaan raskaudestaan, mutta hänen isänsä halusi pitää lapsen. Sinhan mukaan hänen isänsä turvasi hänelle myös mahdollisuuden koulutukseen vastoin vanhoja perinteitä. Hän opiskeli psykologiaa ja työskenteli opettajana S. K. Sinha Women’s College -oppilaitoksella Biharissa. Hänen aviomiehensä oli poliitikko Ram Kripal Sinha.
Tullessaan valituksi kuvernööriksi Sinha ilmoitti keskittyvänsä ensisijaisesti naisten ja köyhien aseman parantamiseen. Pääministeri Narendra Modi valitsi hänet yhdeksi julkisen ulostamisen vastaisen Swachh Bharat Mission -kampanjan edistäjistä. Kuvernöörinä Sinha sai osakseen kritiikkiä varojen haaskaamisesta sekä siitä, että hän kutsui vaalit hävinneen BJP:n muodostamaan hallitusta ensimmäisenä.
Gudaf Tsegay

Gudaf Tsegay Desta (s. 23. tammikuuta 1997) on etiopialainen keskimatkojen juoksija ja kestävyysjuoksija.
Tsegay karsiutui 1 500 metrin juoksun alkuerissä Sopotin sisäratojen MM-kilpailuissa 2014. Hän saavutti samalla matkalla hopeaa Eugenen alle 20-vuotiaiden MM-kilpailuissa 2014 ajalla 4.10,83. Hän juoksi 1 500 metrin sisäratojen alle 20-vuotiaiden maailmanennätyksen 4.01,81 Glasgow'ssa 20. helmikuuta 2016. Hän saavutti samana talvena pronssia Portlandin MM-hallikilpailujen 1 500 metrillä ajalla 4.05,71. Hän karsiutui Ro de Janeiron olympialaisissa 800 metrin alkuerissä ja Lontoon 2017 MM-kilpailuissa 1 500 metrin välierissä.
Tsegay saavutti Dohan MM-kilpailuissa 2019 pronssia 1 500 metrin juoksussa ennätyksellään 3.54,38. Helmikuussa 2021 Tsegay juoksi sisäratojen 1 500 metrin maailmanennätyksen 3.53,09. Hän paransi yli kahdella sekunnilla aikaisempaa Genzebe Dibaban hallussa ollutta ennätystä. Samana vuonna järjestetyissä Tokion olympialaisissa hän saavutti 5 000 metrillä pronssia ajalla 14.38,87. Hän voitti 1 500 metrin sisäratojen maailmanmestaruuden Belgradissa 2022 ajalla 3.57,19. Samana vuonna hän saavutti Eugenen MM-kilpailuissa 5 000 metrillä kultaa ajalla 14.46,29 ja 1 500 metrillä hopeaa ajalla 3.54,52. Budapestin MM-kilpailuissa 2023 hän voitti kultaa 10 000 metrillä ajalla 31.27,18 ja sijoittui 5 000 metrillä 13:nneksi. Timanttiliigan finaalissa syyskuussa 2023 Eugenessa hän juoksi oman ennätyksensä ja uuden maailmanennätyksen ajalla 14.00,21 parantaen kerralla omaa ennätystään peräti 12 sekuntia. Hän saavutti Glasgow'n sisäratojen MM-kilpailuissa 2024 hopeaa 3 000 metrillä ajalla 8.21,13. Pariisin olympialaisissa Tsegay osallistui 1 500, 5 000 ja 10 000 metrille, ja hänen sijoituksena näillä matkoilla olivat 12:s, yhdeksäs ja kuudes. Hän voitti sisäratojen maailmanmestaruuden 1 500 metrillä Nanjingissa 2025 ajalla 3.54,86. Tokion MM-kilpailuissa 2025 Tsegay saavutti 10 000 metrillä pronssia ajalla 30.39,65.
Annemiek de Haan

Annemiek de Haan (s. 15. heinäkuuta 1981) on alankomaalainen soutaja. Hän saavutti kahdeksikossa kolme olympiamitalia: pronssia Ateenassa 2004, hopeaa Pekingissä 2008 ja pronssia Lontoossa 2012. Maailmanmestaruuskilpailuissa hän saavutti pronssia Gifussa 2005.
Margaret Kipkemboi

Margaret Chelimo Kipkemboi (s. 9. helmikuuta 1993) on kenialainen kestävyysjuoksija.
Kipkemboi karsiutui 800 metrin juoksun alkuerissä Bressanonen alle 18-vuotiaiden MM-kilpailuissa 2009. Hän sijoittui 13:nneksi Guiyangin maastojuoksun MM-kilpailuissa 2015. Joukkuekilpailussa hänen suoritustaan ei laskettu Kenian hopeajoukkueen pisteisiin. Hän voitti samana vuonna Brazzavillen Afrikan kisoissa kultaa 5 000 metrillä ajalla 15.30,15. Durbanin Afrikan-mestaruuskilpailuissa 2016 hän saavutti 5 000 metrillä hopeaa ajalla 15.07,56. Hän sijoittui samalla matkalla viidenneksi Lontoon MM-kilpailuissa 2017.
Kipkemboi saavutti hopeaa maastojuoksun Afrikan-mestaruuskilpailuissa 2018. Gold Coastin Kansainyhteisön kisoissa hän sijoittui 5 000 metrillä niin ikään toiseksi ajalla 15.15,28. Hän saavutti samalla matkalla hopeaa Dohan MM-kilpailuissa 2019 ajalla 14.27,49. Eugenen MM-kilpailuissa 2022 hän saavutti 10 000 metrillä pronssia ennätysajallaan 30.10,07 ja sijoittui 5 000 metrillä neljänneksi. Vuonna 2023 hän sijoittui Budapestin MM-kilpailuissa 5 000 metrillä neljänneksi ja saavutti maantiejuoksun MM-kilpailuissa Riiassa hopeaa puolimaratonilla. Maastojuoksun MM-kilpailuissa 2024 hän saavutti henkilökohtaisessa kilpailussa pronssia ja joukkuekilpailussa kultaa.
Annemarieke van Rumpt

Annemarieke van Rumpt (s. 29. huhtikuuta 1980) on alankomaalainen soutaja. Hän saavutti kahdeksikossa olympiahopeaa Pekingissä 2008 ja olympiapronssia Ateenassa 2004. Maailmanmestaruuskilpailuissa hän saavutti hopeaa perämiehettömässä nelosessa Milanossa 2003 ja pronssia kahdeksikossa Gifussa 2005.
Chants Polyphoniques d'Albanie

Chants Polyphoniques d'Albanie on Ensemble Tiranan 6. helmikuuta 1998 julkaistu albumi.
Marlies Smulders

Marlies Smulders (s. 22. helmikuuta 1982) on alankomaalainen soutaja. Hän saavutti kahdeksikossa olympiahopeaa Pekingissä 2008 ja olympiapronssia Ateenassa 2004. Maailmanmestaruuskilpailuissa hän kilpaili kahdeksikkoluokan lisäksi pariaironelossa ja perämiehettömässä kaksikossa mutta ei yltänyt kertaakaan A-finaaliin.
Helen Tanger

Helen Tanger (s. 22. elokuuta 1978) on alankomaalainen soutaja. Hän saavutti kahdeksikossa olympiahopeaa Pekingissä 2008 ja olympiapronssia Ateenassa 2004. Maailmanmestaruuskilpailuissa hän saavutti hopeaa perämiehettömässä nelosessa Milanossa 2003 ja pronssia kahdeksikossa Gifussa 2005.
Ester Workel

Ester Workel (s. 18. maaliskuuta 1975) on alankomaalainen soutaja. Hän saavutti kahdeksikon perämiehenä olympiahopeaa Pekingissä 2008 ja olympiapronssia Ateenassa 2004. Maailmanmestaruuskilpailuissa hän saavutti pronssia kahdeksikossa Gifussa 2005.
Roline Repelaer van Driel

Roline Repelaer van Driel (s. 28. heinäkuuta 1984) on alankomaalainen soutaja. Hän saavutti kahdeksikossa olympiahopeaa Pekingissä 2008 ja olympiapronssia Lontoossa 2012. Maailmanmestaruuskilpailuissa hän kilpaili kahdeksikon lisäksi perämiehettömässä nelosessa mutta ei yltänyt mitaleille. Euroopan-mestaruuskilpailuissa hän saavutti kahdeksikossa hopeaa vuonna 2010.
Akita Northern Happinets

Akita Northern Happinets () on japanilainen koripalloseura Akitasta. Seura pelaa nykyisin Japanin pääsarjassa, B.Leaguessa.
Nienke Kingma

Nienke Kingma (s. 12. helmikuuta 1982) on alankomaalainen soutaja. Hän saavutti kahdeksikossa olympiahopeaa Pekingissä 2008 ja olympiapronssia Lontoossa 2012. Hän voitti maailmanmestaruuden perämiehettömässä nelosessa Poznańissa 2009 ja Karapirossa 2010. Kahdeksikossa hän on saavuttanut MM-pronssia ja EM-hopeaa.
Femke Dekker

Femke Dekker (s. 11. heinäkuuta 1979) on alankomaalainen soutaja. Hän saavutti kahdeksikossa olympiahopeaa Pekingissä 2008. Hän kilpaili Sydneyn olympialaisissa 2000 perämiehettömässä nelosessa ja Ateenan olympialaisissa 2004 yksikössä mutta jäi molemmissa B-finaaliin. Hän voitti maailmanmestaruuden perämiehettömässä nelosessa Poznańissa 2009 ja Karapirossa 2010. Hän saavutti samassa luokassa MM-pronssia vuosina 2001 ja 2011. Kahdeksikossa hän saavutti kaksi MM-pronssia ja yhden EM-hopean.
Jacobine Veenhoven

Jacobine Veenhoven (s. 30. tammikuuta 1984) on alankomaalainen soutaja. Hän saavutti kahdeksikossa olympiapronssia Lontoossa 2012. Maailmanmestaruuskilpailuissa hän saavutti samassa luokassa pronssia Poznańissa 2009.
Sytske de Groot

Sytske de Groot (s. 3. huhtikuuta 1986) on alankomaalainen soutaja. Hän saavutti kahdeksikossa olympiapronssia Lontoossa 2012. Hän saavutti samassa luokassa maailmanmestaruuskilpailuissa pronssia Poznańissa 2009 ja Euroopan-mestaruuskilpailuissa hopeaa Montemor-o-Velhossa 2010.
Chantal Achterberg

Chantal Achterberg (s. 16. huhtikuuta 1985) on alankomaalainen soutaja. Hän saavutti pariaironelosessa olympiahopeaa Rio de Janeirossa 2016 ja kahdeksikossa olympiapronssia Lontoossa 2012. Hän voitti maailmanmestaruuden perämiehettömässä nelosessa Poznańissa 2009 ja Karapirossa 2010. Lisäksi hän on saavuttanut MM-pronssia kahdeksikossa ja pariaironelosessa sekä EM-hopeaa kahdeksikossa, yksikössä ja pariaironelosessa.
Magnus Jakob Crusenstolpe

Magnus Jakob Crusenstolpe (1795−1865) oli ruotsalainen kirjailija. Hän tuli 1825 asessoriksi Svean hovioikeuteen, josta 1834 erosi suuttuneena hallitusmiesten ynseydestä. Hän ryhtyi sen jälkeen kirjailijaksi ja käsitteli lähinnä poliittisia aiheita, joskin aihepiiri ulottui myös historian ja kaunokirjallisuuden aloille. Kaikissa hänen teoksissaan oli nimittäin poliittinen tai poleeminen tendenssi, ja hänen historiallisista teoksistaan on sanottu, että ne eivät ole historiaa eivätkä romaania vaan liikkuvat niiden välimailla. Crusenstolpella kirjoitustyyli on terävä ja sujuva, mutta totuuden suhteen hän ei ollut kovin tarkka. Hänen kiihkeä luonteensa teki hänen arvostelunsa usein maltittomaksi, ja hyökkäyksissään vastustajiaan vastaan hän saattoi olla kiivas ja myrkyllinen.
Crusenstolpe julkaisi runsaasti kirjoja ja lentokirjasia. Teoksessa "Ideer till en förbättrad nationalrepresentation" (1825) hän puolusti säätyperusteen säilyttämistä, mutta eduskunnan nelijaon poistamista. Vuosina 1830−1833 hän julkaisi hallituksen toimeksiannosta sanomalehteä "Fäderneslandet", mutta sen lakkauttaminen vei hänet vastakkaiseen leiriin, ja teoksessaan "Skildringar ur det inre af dagens historia" (1834) hän kuvaili hovipuoluetta synkein värein. Sitten seurasivat "1720, 1772, 1809" (1836), historiallisia asiakirjoja ja kuvauksia sisältävä "Portefeuille" (1837−1845), "Ställningar och förhållanden" (1838−1851) ynnä muuta. Eräs lause viimemainitussa julkaisussa tuotti hänelle 1838 syytteen majesteetinrikoksesta ja kolmen vuoden vankeustuomion Vaxholmin linnassa. Tuomio aiheutti Tukholmassa verisiä mellakoita. Hänen myöhemmistä teoksistaan mainittava on esimerkiksi historiallinen romaani "Morianen, eller Holstein-Gottorpiska huset i Sverige" (1840−1844), "Carl Johan och svenskarne" (1845−1846) sekä "Huset Tessin under enväldet och frihetstiden" (1847−1850).
Jori Grym

Jori Grym on käyttäytymisstrategi Verohallinnon Esikunta- ja oikeusyksikössä sekä käyttäytymistaloustieteen tutkija Hanken School of Economicsissa ja jäsen Behavioral Economics &amp; Consumer Behavior -yksikössä Helsinki Graduate School of Economicsissa, joissa hän tutkii moraalista tuomitsemista ja eettistä päätöksentekoa. Tutkimustyön lisäksi hän opettaa kuluttaja- ja markkinointipsykologiaa. Koulutukseltaan Grym on kauppatieteen tohtori.
Hän esiintyy Ylen aamu-TV:n tiedeohjelmassa Jälkikaronkka.
Tmall

Tmall.com (, aiemmin "Taobao Mall"), on kiinankielinen yrityksiltä kuluttajille (B2C) suunnattu verkkokauppasivusto, jota operoi kiinalainen Alibaba-konserni. Tmall on muodostettu eriyttämällä ensin Taobao omaksi verkkokaupakseen vuonna 2008, ja perustamalla vuonna 2010 brändituotteisiin keskittyvä tmall.com-sivusto. Se on manner-Kiinan (eli Kiinan kansantasavallan), Hongkongin, Macaon ja Taiwanin asukkaille suunnattu kauppapaikka, joka on samalla Kiinan suurin verkkokauppa. 
Keväällä 2016 verkkokauppasivustolla oli edustettuna 70 000 brändia ja näitä myi 50 000 verkkomyymälää. Sittemmin Tmall on perustanut joitain fyysisiäkin myymälöitä. Verkkokaupan pääkonttori sijaitsee Kiinan Zhejiangin maakunnan Hangzhoussa.
Maaliskuun 2020 alussa Tmall oli yhdysvaltalaisen, internetin verkkoseurantaa tekevän Alexa Internet -yhtiön mukaan maailman 3. suosituin verkkosivusto edellisten kolmen kuukauden aikana. Israelilaisen verkkoanalyytikkayhtiö SimilarWebin suosituimpien verkkosivujen aineistossa (tammikuu 2020) Tmall ei kuitenkaan esiintynyt 30 suosituimman sivun joukossa.
Osana Tmall.com-sivustoa toimiva, ulkomaalaisia brandituotteita myyvä Tmall Global laskuttaa yrityksiltä sivuston käytöstä vuosimaksujen ohella 5 prosenttia myyntituloista.
Mitholzin ammusvaraston räjähdys

Mitholzin ammusvaraston räjähdys tapahtui 19. joulukuuta 1947 Sveitsin Kandergrundissa, Mitholzin kylässä. Armeijan ammusvarastossa sattui useita räjähdyksiä noin kello 23 alkaen. Räjähdykset irrottivat kalliosta noin 10 000 tonnia kivimurskaa. Tapahtuma on Sveitsin suurin räjähdysonnettomuus. Räjähdysten syytä ei tiedetä.
Kallioluolissa oli varastoituna 7 000 tonnia erilaisia ampumatarvikkeita. Puolustus-, väestönsuojelu- ja urheiluministeriön (VBS) vuonna 2018 aloittamassa selvityksessä epäillään, että jopa puolet räjähdysaineesta on edelleen kivimassojen alla hautautuneena. Räjähdys-, myrkky- ym. riskien poistamiseksi räjähdysalue olisi raivattava. Lähiasukkaat olisi evakuoitava raivauksen ajaksi, jopa kymmeneksi vuodeksi pois alueelta. Suunnitelmat ovat alustavia ja toteutetaan aikaisintaan 2030-luvulla.
Aiheesta muualla.
The Afghan Whigsin diskografia

The Afghan Whigs on yhdysvaltalainen rock-yhtye Cincinnatista, Ohioosta. Alun perin yhtye oli aktiivinen vuodesta 1986 vuoteen 2001, mutta se teki myöhemmin comebackin.
Maan läheisyyden varoitusjärjestelmä

Maan läheisyyden varoitusjärjestelmä (, GPWS) on yksi lentokoneen TAWS-järjestelmään kuuluva varoitusjärjestelmä. Sen tarkoitus on varoittaa pilotteja, jos heidän koneensa on välittömässä vaarassa osua maahan tai muihin objekteihin. Nykyään käytössä oleva EGPWS on kehittyneempi versio GPWS:stä. Ohjaamossa kuuluvan merkkiäänen tunnistaa yleensä sanoista "Terrain" (Maa) ja "Pull Up" (Nosta ylös). Boeingin lentokoneissa hälytykseen kuuluu myös 4 kertaa soiva, 2 soinnun joukoissa soiva piip-ääni.
Alice Nkom

Alice Nkom (s. 14. tammikuuta 1945) on kamerunilainen asianajaja, joka on perustanut Association for the Defence of Homosexuals -järjestön. Hän on puolustanut Kamerunissa useita homoseksuaaleja, joita saatetaan vangita pelkästään huhujen perusteella.
Nuoruus ja perhe.
Alice Nkom on yksi Martin Nkom Bayin ja Alice Ngo Bikangin yhdestätoista lapsesta. Hän opiskeli 1963–1964 Toulousen yliopistossa ja valmistui vuonna 1968 Kamerunin liittovaltion yliopistosta.
Nkom meni naimisiin vuonna 1972, mutta hän erosi miehestään seitsemän vuotta myöhemmin. Nkomilla on kaksi lasta.
Ura.
Nkom oli 24-vuotias, kun hänestä tuli vuonna 1969 Kamerunin ensimmäinen naisasianajaja. Hän puolusti lakifirmansa kautta erityisesti köyhiä ja haavoittuvaisia ihmisiä, kuten poliittisia vankeja, katulapsia ja naisia. Hän nousi vuonna 1976 Kamerunin arvostetuimpiin kuuluvan lakifirman osakkaaksi.
Nkom oli vuonna 2003 kamerunilaisen delegaation kanssa Oregonin Portlandissa World Affairs Councilin kansainvälisen vierailijaohjelman mukana. Hän palasi sinne vuonna 2011. Nkom vakuuttui Oregonin-kokemuksiensa perusteella osallistuvan demokratian, yhteisöjen järjestäytymisen ja nuorten osallisuuden merkityksestä.
Nkom perusti vuonna 2003 Association for the Defence of Homosexuals -järjestön (ADEFHO), jonka tehtävänä on antaa tukea ja lainopillista apua HLBTQ-henkilöille. ADEFHO on ainoa pro bono -ryhmä, joka tekee tällaista työtä Länsi-Afrikassa. Kamerunissa samaa sukupuolta olevien seksi on kiellettyä ja voi johtaa jopa vankeuteen. Ihmisiä saatetaan panna vankilaan huhujen perusteella.
Nkom puolusti vuonna 2005 niin sanottua Yaoundé 11 -ryhmää, jossa oli miehiä, jotka pidätettiin Yaoundéssa homobaariin tehdyn ratsian yhteyessä. Miehet olivat vankilassa vuoden, mutta tuomitsi vuonna 2006 Kamerunin toimintatavan ryhmän vangitsemisesta vain seksuaalisen suuntautumisen takia ja julisti, että Kamerunin homoseksuaalisuuden vastainen laki on kansainvälisten ihmisoikeuslakien vastainen. Nkom oli vuoteen 2011 mennessä osallistunut kaikkiaan 50 HLBTQ-henkilön oikeusjuttuun ja avustanut noin 50 asiakasta vapaaksi ilman oikeudenkäyntiä. Hän on joutunut toimiensa takia myös Kamerunin hallituksen huomion kohteeksi, ja hänet uhattiin pidättää tammikuussa 2011.
Nkom puolusti vuonna 2013 kamerunilaista Roger Jean-Claude Mbedeä, jonka Amnesty International oli julistanut mielipidevangiksi. Mbede pidätettiin, kun hän oli lähettänyt tekstiviestejä toiselle miehelle ja kertonut rakastavansa tätä. Mbede vapautettiin terveyssyiden takia, mutta hän kuoli pian tämän jälkeen. Nkomia puolestaan herjattiin, ja hän sai erilaisia uhkauksia jutun seurauksena.
Reichenbach im Kandertal

Reichenbach im Kandertal on kunta Keski-Sveitsissä Bernin kantonissa. Siellä on noin 3 600 asukasta. 
Sijainti.
Reichenbach im Kandertal sijaitsee Kanderjoen laaksossa Frutigenin koillispuolella, kymmenkunta kilometriä Spiezistä etelään. Kunnan asutus on keskittynyt Kanderjoen laaksoon (Frutigtal) ja Chienejoen laaksoon (Kiental). Reichenbach koostuu yhdeksästä kylästä: Reichenbach, Kien-Aris, Schwandi, Reudlen, Wengi, Scharnachtal, Faltschen ja Kiental sekä Mülenen, joka sijaitsee osittain Spiezin ja Aeschi bei Spiezin alueella.
Reichenbachin korkein kohta on kunnan kaakkoisosassa sijaitseva Morgenhorn (3 623 m mpy.).
Historiaa.
Kientalin kylässä pidettiin vuonna 1916 Kienthalin konferenssi, joka oli sodanvastaisten sosialistien jatkokokous edellisenä vuonna pidetylle Zimmerwaldin konferenssille.
Liikenne.
Spiezistä on maantieyhteys Reichenbach im Kandertalin kautta etelään, Kanderstegiin ja Adelbodeniin.
Bernin Alpit alittava Lötschbergin rautatie, joka Frutigenissä haarautuu Lötschbergin tunnelin ja Lötschbergin pohjatunnelin kautta kulkeviksi yhteyksiksi, kulkee Reichenbachin kautta.
Chiusi-maalari

Chiusi-maalari oli antiikin kreikkalainen vaasimaalari, joka maalasi mustakuviokeramiikkaa. Hän toimi arkaaisella kaudella noin vuosina 520–510 eaa. Maalarin oikeaa nimeä ei tunneta. Tutkimuksessa käytetty nimitys perustuu siihen, että eräs hänen teoksistaan on museossa Chiusissa.
Chiusi-maalari oli osa viimeisten merkittävämpien mustakuviomaalareiden niin kutsuttua Leagros-ryhmää. Hän maalasi monenlaisia vaasityyppejä, kuten amforoita, hydrioita ja krateereja. Eräs hänen suosimistaan aiheista oli Herakleen ja Tritonin taistelu.
Falmouth-maalari

Falmouth-maalari (englanninkielisessä tutkimuksessa "Falmouth Painter") oli antiikin kreikkalainen vaasimaalari, joka maalasi attikalaista mustakuviokeramiikkaa. Hän toimi Ateenassa arkaaisella kaudella noin vuosina 570–555 eaa. Maalarin oikeaa nimeä ei tunneta.
Falmouth-maalari osa niin kutsuttua Komastes-ryhmää, ja saattoi aloittaa uransa KY-maalarin oppipoikana. Ryhmä teki erityisesti komastes-maljoina tunnettuja kyliksejä. Ne oli koristeltu riehakkailla, tanssivilla juhlijoilla. Falmouth-maalarille oli tyypillistä koristella kyliksin huuli verkkokuviolla ja vartalo tanssijoiden lisäksi kärhi- ja ruusukekuvioilla.
Komastes-ryhmä

Komastes-ryhmä (englanninkielisessä tutkimuksessa "Comast Group" tai "Komast Group") oli antiikin kreikkalainen vaasimaalarien ryhmä, joka tuotti attikalaista mustakuviokeramiikkaa. Ryhmä toimi Ateenassa arkaaisella kaudella noin vuosina 585–570 eaa.
”Ryhmä” on muodostettu tutkimuksessa tyylillisin perustein. Sen nimi on peräisin siitä, että sen maalareiden aiheena ovat usein tanssivat, riehakkaat juhlijat (). Nämä ovat joskus alastomia ja joskus puettu khitoniin. Aihe oli peräisin korinttilaisesta keramiikasta. Samalla attikalaiseen keramiikkaan tulivat uudet juomamaljojen muodot kyliks ja skyfos. Ryhmä teki erityisesti niin kutsuttuja komastes-maljoja, jotka ovat attikalaisen keramiikan ensimmäisiä maljoja, joita voi kutsua kylikseiksi. Ryhmä toi Attikaan myös pylväskrateerin tyypin.
Ryhmän tärkeimpiä edustajia ovat niin kutsutut KX-maalari ja KY-maalari. Näiden nimen alkukirjain viittaa ryhmän nimeen ja toinen kirjain järjestykseen. Kolmas nimetty ryhmän edustaja on Falmouth-maalari.
KX-maalari

KX-maalari oli antiikin kreikkalainen vaasimaalari, joka maalasi attikalaista mustakuviokeramiikkaa. Hän toimi Ateenassa arkaaisella kaudella noin vuosina 580–570 eaa. Maalarin oikeaa nimeä ei tunneta.
KX-maalari oli osa niin kutsuttua Komastes-ryhmää, joka teki erityisesti komastes-maljoina tunnettuja kyliksejä. Hänen tutkimuksessa käytetty nimityksensä on peräisin John Beazleyltä. Nimen ensimmäinen kirjain viittaa Komastes-ryhmään.
KY-maalari

KY-maalari oli antiikin kreikkalainen vaasimaalari, joka maalasi attikalaista mustakuviokeramiikkaa. Hän toimi Ateenassa arkaaisella kaudella noin vuosina 575–565 eaa. Maalarin oikeaa nimeä ei tunneta.
KY-maalari oli osa niin kutsuttua Komastes-ryhmää, joka teki erityisesti komastes-maljoina tunnettuja kyliksejä. Hänen tutkimuksessa käytetty nimityksensä on peräisin John Beazleyltä. Nimen ensimmäinen kirjain viittaa Komastes-ryhmään, ja toinen kirjain siihen, että hän vaikutti hieman myöhemmin kuin samaan ryhmään kuulunut KX-maalari. KY-maalari oli ryhmän tuotteliain maalari. Hän maalasi kylikseihin tyypillisesti kahden tai kolmen tanssijan ryhmiä.
Leagros-ryhmä

Leagros-ryhmä oli antiikin kreikkalainen vaasimaalarien ryhmä, joka tuotti attikalaista mustakuviokeramiikkaa. Ryhmä toimi Ateenassa arkaaisella kaudella noin vuosina 525/520–500 eaa.
”Ryhmä” on muodostettu tutkimuksessa tyylillisin perustein. Sen nimi perustuu ryhmän vaaseissa usein esiintyvään kalos-kirjoitukseen, jossa mainitaan nimi ”Leagros”. Leagros-ryhmä toimi samaan aikaan kuin varhaisten punakuviomaalareiden niin kutsuttu Pioneeriryhmä, ja siihen kuuluneet olivat viimeisiä merkittävämpiä mustakuviomaalareita. Jotkut tutkijat ovat esittäneet, että kyseessä olisi ollut Pioneeriryhmän työpajan mustakuviotuotantopuoli. Ainakin vaikuttaa siltä, että samat kauppiaat myivät kummankin ryhmän tuotantoa.
Ryhmän nimiin on laitettu noin 400 eri vaasia. Ryhmä tuotti erityisesti suurikokoisia vaasityyppejä, kuten amforoita, hydrioita ja krateereja, mutta myös muun muassa oinokhoeja ja lekyyttejä. Maalauksissaan ryhmän jäsenet käyttivät punakuviomaalauksesta lainattuja ilmaisutapoja, soveltaen niitä mustakuviotekniikkaan. He kuvasivat hahmoja tekniikalle uudenlaisissa asennoissa ja toiminnassa. Hahmoja on myös maalattu aikaisempaa mustakuviomaalausta yleisemmin niin, että ne ovat osittain päällekkäin. Joskus maalauksissa käytettiin lisävärejä.
Ryhmään luetaan muun muassa Akheloos-maalari ja Chiusi-maalari. Suurinta osaa ryhmän yksittäisistä maalareista ei ole helppoa erottaa toisistaan, eikä voida nimetä.
Pienet mestarit

Pienet mestarit (englanninkielisessä tutkimuksessa "Little Masters") oli antiikin kreikkalainen savenvalajien ja vaasimaalarien ryhmä, joka tuotti attikalaista mustakuviokeramiikkaa. Ryhmä toimi Ateenassa arkaaisella kaudella noin vuosina 560–530 eaa.
”Ryhmä” on muodostettu tutkimuksessa tyylillisin perustein. Sen nimi perustuu siihen, että sen savenvalajat ja vaasimaalarit tuottivat omanlaisiaan kyliksejä, niin kutsuttuja Pieni mestari -maljoja, jotka oli koristeltu miniatyyrimaalauksilla eli pienikokoisilla koristekuvilla. Pieni mestari -maljoihin luetaan erityisesti huulimaljat, nauhamaljat ja Droop-maljat. Tyypillisiä koristeaiheita olivat eläimet. Kuva sijoitettiin maljan kädensijojen väliin tai maljan huuleen.
Ryhmän tekemissä vaaseissa oli suhteellisen paljon signeerauksia, koska signeeraus itsessään muodosti usein tärkeän koristeaiheen. Vaasimaalareista tärkeimpiä Pieniä mestareita olivat Frynos-maalari ja Tleson-maalari.
Edustajia.
Savenvalajia.
Ryhmään luetaan seuraavat savenvalajat, joiden nimet tunnetaan vaaseissa olevien signeerausten perusteella:
Vaasimaalareita.
Ryhmään luetaan muun muassa seuraavat vaasimaalarit, joista suurimman osan oikeaa nimeä ei tunneta:
Pioneeriryhmä

Pioneeriryhmä voi tarkoittaa seuraavia:
Pioneeriryhmä (keramiikka)

Pioneeriryhmä (englanninkielisessä tutkimuksessa "Pioneer Group") oli antiikin kreikkalainen vaasimaalarien ryhmä, joka tuotti attikalaista punakuviokeramiikkaa. Ryhmä toimi Ateenassa arkaaisella kaudella noin vuosina 520–500 eaa.
”Ryhmä” on muodostettu tutkimuksessa tyylillisin perustein. Sen nimi viittaa siihen, että se tuotti punakuviokeramiikkaa ensimmäisten joukossa pian tekniikan kehittämisen noin vuonna 530 eaa. jälkeen. Ryhmään luetut vaasimaalarit työskentelivät vain noin kymmenen vuotta punakuviotekniikan kehittämisen jälkeen, mutta vaikuttavat jo hahmottaneen sen tuomat uudet ilmaisumahdollisuudet hyvin, ja käyttävät sitä taitavasti. Maalarit tekivät uudella tekniikalla kaikenlaisia kokeiluja ja uusia tyylillisiä keksintöjä. Ryhmä kehitti erityisesti asentojen ja ruumiin yksityiskohtien aikaisempaa realistisempaa esitystä. Ryhmä tuotti kaikenlaisia vaasityyppejä, ja oli mukana nostamassa monia uusia tyyppejä, kuten psykter, stamnos ja pelike, suosioon.
Edustajia.
Ryhmän edustajiksi luetaan muun muassa (suluissa henkilön toiminnan arvioitu ajoitus):
Osaa ryhmän tekemistä vaaseista ei voida liittää mihinkään nimeen, pelkästään ryhmään yleisesti.
Pistoksenos

Pistoksenos (, ”Uskollinen muukalainen”; englanninkielisessä tutkimuksessa "Pistoxenos") voi viitata seuraaviin:
Pistoksenos (savenvalaja)

Pistoksenos () oli antiikin kreikkalainen savenvalaja, joka teki attikalaista punakuviokeramiikkaa. Hän toimi Ateenassa klassisella kaudella noin vuosina 475–460 eaa.
Pistoksenoksen signeeraus tunnetaan yhdestä skyfoksesta. Hänen vaasejaan maalasi ainakin tästä nimensä saanut Pistoksenos-maalari.
The All-American Rejectsin diskografia

The All-American Rejects on yhdysvaltalainen rockyhtye Stillwaterista, Oklahomasta. Yhtyeen nimi lyhennetään AAR, ja se tarkoittaa 'perusamerikkalaisia hylkiöitä'. Yhtyeen musiikkia on luokiteltu pop rockiksi, alternative rockiksi ja powerpopiksi. Yhtyeen perustivat Tyson Ritter ja Nick Wheeler vuonna 1999. Vuonna 2005 julkaistua läpimurtoalbumia "Move Along" on myyty Yhdysvalloissa tuplaplatinaan oikeuttava määrä, eli kaksi miljoonaa kappaletta.
Carl August Krook

Carl (Karl) August Krook (1. elokuuta 1811 Turku – 6. elokuuta 1868 Sauvo) oli Venäjän keisarillisessa armeijassa palvellut suomalainen kenraalimajuri.
Carl August Krookin vanhemmat olivat hovioikeudenneuvos August Krook ja Maria Sofia af Ditmer. Myös hänen veljestään Bengt Joakim Krookista tuli kenraalimajuri. Carl August Krookin ensimmäinen puoliso vuodesta 1841 oli Jenny Hilda Eloise Holm (k. 1849) ja toinen vuodesta 1850 Elisabeth Collan. Opettaja, kirjailija ja kielenkääntäjä Anna Krook oli Carl August Krookin tytär toisesta avioliitosta, samoin kuin koulunjohtaja, kansanedustaja Augusta Krook. Carl August Krook tuli ylioppilaaksi Turun akatemiassa 1827 ja astui sitten sotilaspalvelukseen Pietarin jalkaväkirykmenttiin, missä yleni alivänrikiksi 1829. Vuonna 1831 hänet siirrettiin vänrikkinä Lappeenrannan venäläiseen jalkaväkirykmenttiin ja vuonna 1833 Henkivartioväen Suomen tarkk’ampujapataljoonan 2. komppaniaan. Pataljoonan esikunnan adjutatti hänestä tuli 1834, aliluutnantiksi 1835 ylennettynä hänet siirrettiin 1836 ensin pataljoonan 3. komppaniaan ja sitten 1. komppaniaan. Luutnantiksi Krook yleni 1838, jolloin hänet siirrettiin pataljoonan 2. komppaniaan, mutta samana vuonna hänet vakinaistettiin pataljoonan esikunnan adjutantin tehtävään.
Alikapteeniksi Krook ylennettiin 1838 ja siirrettiin palvelukseen Siperian krenatöörirykmenttiin, mistä hän palasi 1841 Suomeen sijoitetun sotaväen esikunnan Suomen joukkojen jaoston vanhemmaksi adjutantiksi. Kapteeniksi hänet ylennettiin 1843, majuriksi 1846 ja everstiluutnantiksi 1851. Vuonna 1855 hänet määrättiin Krimin sodan aikana perustetun Suomen sotakomissariaatin vt. intendentiksi ja vakinaistettiin tehtävään everstiksi ylennettynä seuraavana vuonna. Hänet ylennettiin kenraalimajuriksi 1865. Intendentin tehtävässään hän toimi 1850- ja 1860-luvuilla myös Suomen sotakomissariaatin ylläpitämän leski- ja orpokassan jäsenenä ja puheenjohtajana. Krook teki itsemurhan hukuttautumalla omistamallaan Kärkisten säteritilalla Sauvossa vuonna 1868.
Polyfemos-maalari

Polyfemos-maalari oli antiikin kreikkalainen vaasimaalari, joka maalasi orientalisoivaa mustakuviokeramiikkaa. Hän toimi varhaisella arkaaisella kaudella noin vuosina 670–650 eaa. Maalarin oikeaa nimeä ei tunneta. Tutkimuksessa käytetty nimitys perustuu siihen, että hänen tunnetuimman teoksensa maalaus esittää Odysseusta sokaisemassa kyklooppi Polyfemoksen.
Polyfemos-maalari oli oletettavasti Mesogeia-maalarin oppilas. Hän toimi joko Ateenassa tai Aiginalla. Maalarin nimivaasi on kaula-amfora, niin kutsuttu Eleusiin amfora, joka on ajoitettu noin vuoteen 650 eaa. Sen kuvitus on varhaisimpia tunnettuja esimerkkejä kreikkalaisen mytologian aiheesta vaasimaalauksessa. Odysseusta ja tämän miehiä sekä Polyfemosta esittävä maalaus on vaasin kaulassa. Muualla vaasissa on muun muassa maalaus, joka esittää Perseusta ja gorgoja sen jälkeen kun Perseus on leikannut irti Medusan pään. Amfora on nykyisin esillä Eleusiin arkeologisessa museossa.